Lotte Rod (RV), 2023-03-21:
Tak for det.
Jeg har brugt 62.400 kr. på min valgkamp.
Jeg købte plakater for 30.000 kr., jeg fik trykt sager for 9.000 kr., og jeg købte en mikrofon til 1.000 kr., jeg gav forplejning til frivillige for 2.000 kr., jeg annoncerede for 10.000 kr., og jeg brugte 5.000 kr. på arrangementer.
Jeg har ikke taget imod en eneste krone fra nogen virksomheder eller erhvervsklubber til valgkampen.
Jeg har ikke spurgt om nogen penge, jeg har ikke fundraiset, jeg har bedt en virksomhed om at donere pengene til Mødrehjælpen i Vejle i stedet for til mig.
Jeg har faktisk kun ført valgkamp for de penge, som mine partiforeninger har givet mig.
Jeg havde 1.000 plakater og genbrug fra sidst, jeg havde næsten ingen annoncer, jeg brugte valgkampen på at gå ture med mennesker, der har noget på hjerte, og jeg overnattede ved søde partimedlemmer.
Det siger jeg, fordi vi lever i en tid, hvor penge fylder så meget i politik, og jeg er taknemmelig for og stolt over, at vi lever i et land, hvor man stadig godt kan blive valgt for den, man er, og ikke for pengene, for det synes jeg siger ikke så lidt om vores demokrati og om Danmark.
Jeg har gjort det fire gange nu, og det kan godt lade sig gøre, men det er eddermame også på trods, for vi har et problem.
Det er et problem, at vi ikke ved, hvor pengene kommer fra.
Det er ikke i orden, at vi i Danmark ikke ved, hvem der giver de store pengebeløb til enkelte partier eller til enkelte politikere, for det betyder jo, at når der er nogle sager, hvor det bliver rigtig svært, så ved vi ikke, om politikeren følger sit hjerte, sin fornuft, sin politiske overbevisning, eller om man skylder nogen noget.
Derfor har vi et behov for at få mere åbenhed; det har jeg, og det har vi i Radikale Venstre arbejdet for i årevis.
Jeg synes, at af alle de ting, vi har diskuteret i dag, er det vigtigste, at vi får de store beløb frem, sådan at man kan se, hvis der er enkelte, som giver meget store beløb, så der er fuldstændig åbenhed om det.
På den måde synes jeg også, at hr. Peter Kofod faktisk havde en pointe i det spørgsmål, han stillede.
Vi er ikke enige så tit, så derfor synes jeg, det er værd at bide mærke i her, nemlig at for mig og for os i Radikale Venstre er det jo vigtigt, at åbenheden ikke bare gælder pengene, men jo også gælder naturalier.
Jeg bliver faktisk en lille smule provokeret af den debat, vi har i dag.
Hvorfor kan vi ikke have en debat på præcis samme måde, som vi plejer med alt muligt andet, altså hvor partier stiller sig herop på talerstolen og fortæller, hvad partiet vil arbejde for, hvad de mener, hvad de går ind for.
Hvorfor skal det her være en anden debat?
Målet skal jo være, at vi skal lave nogle regler, der er fælles for os alle sammen, sådan at vi alle sammen spiller efter de samme regler, sådan at det samme gælder.
På den måde er der jo ikke nogen grund til, at det behøver at være sådan en hemmelig og mærkelig debat.
Lad os da bare sige, hvad vi mener om det.
Derfor er mit håb og Radikale Venstres håb også, at vi kan bruge den her debat til at lave en fælles tekst eller til at lave en fælles beretning, for det skal selvfølgelig være alle partier, som er med til at lave åbenheden, for det skal være de samme regler, der gælder for os alle sammen.